Dan l-aħħar, f'waħda mill-puntati ta' Domenica in, ippreżentat miċ-ċelebri preżentatur Pippo Baudo flimkien mal-attriċi Taljana minn Firenze, Chiara Francini, wieħed mill-mistiedna kien il-magħruf kant-awtur Taljan minn Monfalcone, Gino Paoli. Tiftakruhom il-kanzunetti Il cielo in una stanza, Che cosa c'è, Senza fine u Sapore di sale? Dawk kollha ħarġu mill-id għalliema ta' dan il-kant-awtur kbir! Waqt l-intervista sabiħa li għamlulu Pippo Baudo u Chiara Francini, f'mument minnhom Gino Paoli qal: La vita è l'arte dell'incontro. Jiġifieri, il-ħajja hi l-arti tal-laqgħa. Meta smajt din il-frażi ma stajtx ma nieqafx u ma nniżżilhiex bil-ġiri! Li ma mmurx nitlifha! Kienet frażi li laqgħtitni fil-laħam il-ħaj. L-aktar issa! Fil-jum tal-Milied! L-għaliex x'inhu tassew il-Milied? Huwa l-laqgħa tal-Mulej Ġesù, imwieled tarbija, magħna. Kemm isaħħarni l-vanġelu skont San Ġwann li naqraw propju illum, f'jum il-Milied! Jekk wieħed jinżel ftit fil-fond tiegħu jintebaħ kemm dak li qal Gino Paoli huwa minnu. F'kelma waħda, li l-Festa tal-Milied hija l-arti tal-Mulej li jitaqa' magħna l-bnedmin. Jgħidilna San Ġwann fil-Prologu tiegħu: "Ġie f'daru, u niesu ma laqgħuhx. Imma lil dawk li laqgħuh tahom is-setgħa li jsiru wlied Alla, dawk li jemmnu f'ismu, li twieldu mhux bid-demm, anqas mill-ġibda tal-ġisem, u anqas mir-rieda tal-bniedem, iżda minn Alla. U l-Verb sar bniedem u għammar fostna, u aħna rajna l-glorja tiegħu, il-glorja li għandu mill-Missier bħala Ibnu l-waħdieni, mimli bil-grazzja u l-verità" (Ġw 1 :11). Isimgħu x'jgħidilna Ġwanni f'din l-Introduzzjoni għall-Vanġelu tiegħu: ġie, tahom, sar u għammar. Erba' verbi tassew sbieħ li juru x'Alla għandna ! Dak Alla li, illum, sar tarbija, bħali u bħalek. Biex jifdi lilek u lili! Ġie personalment. Biex setgħu jarawh. Hekk jgħid l-istess San Ġwann fl-Ewwel Ittra tiegħu: "Dak li kien mill-bidu, dak li aħna smajna, li rajna b'għajnejna, li lejh ħarisna u li messew idejna, jiġifieri l-Kelma tal-ħajja, dan sejrin inxandrulkom" (1Ġw 1:1). Imbagħad Dak li ġie ta. U x'ta? Mhux il-ferħ tiegħu? Jgħidilna San Luqa: "Iżda l-anġlu qalilhom: 'Tibżgħux, għax araw, qiegħed inħabbrilkom ferħ kbir, ferħ li se jkun għall-poplu kollu. Illum, fil-belt ta' David, twildilkom Salvatur, li hu l-Messija, il-Mulej. U bħala sinjal ikollkom dan; issibu tarbija mfisqija u mimduda f'maxtura'" (Lq 2:10-12). Xi ġmiel ta' frażi! Il-ferħ hu illum. Iva! Ilum jiena ukoll nista' inkun ferħan u ferħana! Propju illum! Minkejja d-diffikultajiet tiegħi! Inkella s-sitwazzjoni familjari jew finanzjarja li għaddej u għaddejja minnha! It-tielet kelma sar. Ma baqax fis-sħab! Qiegħed hawn! Quddiemi u quddiemek. Jistenna imħabbti u mħabbtek. It-tbissima tiegħi u t-tbissima tiegħek. Il-kelma tiegħi u l-kelma tiegħek. Iva. Int! Li x'ma qalulekx. Propju int! Bil-qawwa tiegħu kapaċi u għandek fik l-imħabba mimlija ħniena tiegħu! Mela tintremiex! Iżda agħti minn dak li għandek. Ftit kemm hu ftit. Imma agħtih! Ħa tibqa' tagħmel differenza kulfejn tkun! U fl-aħħar, għammar. Mela qgħad magħna. Akkumpanjanana. Ma telaqniex waħidna. Għaliex qalilna: "U ara, jiena magħkom dejjem, sa l-aħħar taż-żmien" (Mt 28:20). Fil-vanġelu skont San Ġwann qalilna: "Min jibqa' fija u jiena fih, dan jagħmel ħafna frott; għax mingħajri ma tistgħu tagħmlu xejn" (Ġw:15:5). Biex nislet frażi mill-kitbiet ta' Papa Franġiku l-Milied huwa "esperjenza ferrieħa tal-Ispirtu, laqgħa konsolanti ... u għajn kontinwa ta' tiġdid u mixja 'l quddiem" (Evangelii Gaudium 135). Dejjem jekk l-istess Bambin li għandi fl-intrata, fil-kċina, fil-kamra tas-sodda jew fit-tieqa, narah ħaj u jiddi fik. Int, li lili tħobbni jew ma taħmilniex. Int, li lili titħaddet fuqi sabiħ inkella ikraħ. Int, li lili tkun trid tkellimni inkella taħrabni. Imma jien, mhux jien, imma ... HU! Bħalma int, mhux int, imma ... HU! U mela mhux aħjar li niltaqgħu? Mhux aħjar jekk nittrattaw ma' xulxin bi mħabba? Mhux aħjar jekk inħalluh jgħallimna kif ngħożżu lil xulxin? Mhux aħjar jekk inħallu lil xulxin ngħixu fil-paċi u mingħajr indħil żejjed? Grazie Gino! Il-Milied it-Tajjeb lil kulħadd!
X'għallimni għall-Milied Gino Paoli